|  |
| --- |
| 25.03.2021-ғы № 21-09/1307 дз шығыс хаты26.03.2021-ғы № 1025//21-09/1307дз кіріс хаты |

**Қазақстан Республикасы Парламенті Сенатының депутаттарына**

*(тізім бойынша)*

*2021 жылғы 25 ақпандағы*

*№ 16-13-12Д/С хатына*

**Құрметті депутаттар!**

Сіздің XX ғасырдың 20-30 жылдарындағы ашаршылық туралы депутаттық сауалды қарап, келесіні хабарлаймыз.

*Бірінші.*Қазақстан Республикасы Бас прокуратурасының мәліметінше өткен ғасырдың 1920-1930 жылдарында репрессияға ұшыраған адамдар туралы бірқатар құпия жəне құпия емес архивтік материалдар Мəдениет жəне спорт министрлігінің Ұлттық архивінің сақтауына, оның ішінде зерттеу мақсатында пайдалану үшін тапсырылған.Көрсетілген құжаттар Қазақстандағы өткен ғасырдың 1920-1930 жылдарындағы ашаршылыққа қатысты белгілер бойынша жіктелмеген.

Бұл ретте «Мемлекеттік құпиялар туралы» ҚР Заңының 20-бабына сəйкес осы құжаттарды құпиясыздандыру мерзімдері əлі өтпеген.

Жалпы Ұлттық мұрағат қорында республикалық, облыстық архивтері деңгейінде Қазақстан аумағындағы 1921-1922 және 1929-1932 жылдар аралығында болған ашаршылықтарға қатысты 250 бірлік сақтау материалдары бар.

Тәуелсіздік алған жылдардан бері Қазақстан Республикасы Орталық мемлекеттік архиві 1921-1922 жылдардағы ашаршылыққа қатысты мәліметтерді қамтитын Қазақ АКСР Халық Комиссариаттар Кеңесі мен Орталық Атқару комитеті қорларының құжаттарына толықтай құпиясыздандыру жұмыстарын жүргізіп, ғылыми айналымға енгізді. Олардың негізінде «Архив айғақ», «Алаш Мирас» атты, 2014 жылы Президент архивімен архив құжаттары негізінде «Трагедия казахского аула.1928-1934 гг.» атты құжаттар мен материалдар жинағы жарыққа шығарылды.

Мүдделі мемлекеттік органдар сұраныстарға сәйкес және тиісті негіздер болған жағдайда мұрағатты зерттеуге қажетті рұқсаттарды беру және құпиялылық режимі бар құжаттарға қол жеткізу бойынша жұмыстарды тұрақты негізде жүргізіп келеді.

*Екінші.* Ағымдағы жылы Ресей Федерациясының Федералды архиві мен Орталық мемлекеттік архив құжаттары негізінде «Голод в Казахстане и России» (жоба) атты құжаттар жинағын шығару жоспарлануда. Жинаққа құпия белгісі алынған 400 құжат кіреді.

Архив ісі саласындағы халықаралық ынтымақтастықты дамыту шеңберінде Армения Республикасы, Әзірбайжан Республикасы, Беларусь Республикасы, Иран Ислам Республикасы, Қытай Халық Республикасы, Литва Республикасы, Египет Араб Республикасы, Моңғолия, Польша Республикасы, Ресей Федерациясы, Түркия Республикасы, Украина, Финляндия Республикасы, Эстония Республикасының тиісті мемлекеттік органдарымен, сонымен бірге Америка Құрама Штаттарының Холокост Мемориалды музейімен 17 келісім мен меморандумдарға қол қойылды.

Сонымен бірге Білім және ғылым министрлігі (бұдан әрі-Министрлік) 2020-2022 жылдарға арналған гранттық қаржыландыру шеңберінде мұрағат құжаттарының жинақтарын, шетелдік рейтингтік басылымдардағы мақалаларды басып шығаруды жоспарлауда. Бұл жұмыстар ашаршылықтың толық ашылмаған беттерін зерттеуге үлес қосады.

Сондай-ақ Министрлікпен 2021-2023 жылдарға арналған бағдарламалық-нысаналы қаржыландыру шеңберінде жарияланған конкурста «ХХ ғасырдың 20-30 жылдарындағы Қазақстандағы ашаршылық: пәнаралық зерттеулердің жаңа тәжірибесі мен нәтижелері» тақырыбындағы техникалық тапсырма әзірленді.

*Үшінші.* Ашаршылық зардаптары тақырыбына арналған драматург О. Жанайдаровтың «Жұт» драмасы еліміздің М.Лермонтов атындағы Ұлттық академиялық орыс драма, А.Н. Островский атындағы Батыс Қазақстан облыстық орыс драма, Шығыс Қазақстан облыстық драма, Н. Жантөрин атындағы Маңғыстау облыстық музыкалық драма театрларында сахналануда.

Сонымен қатар, аталған тақырыпта А. Тоқпанов атындағы Жамбыл облыстық қазақ драма театрында Ш.Мұртазаның «Тұрар. Сталинге хат» және
Н. Бекежанов атындағы Қызылорда облыстық академиялық қазақ музыкалық драма театрында С. Ембергеновтің «Ана жүрегі» спектакльдері де сахналанған.

20-30 жылдардағы ашаршылық тақырыбында Смағұл Елубайдың сценарийі бойынша 2020 жылы «Ақ боз үй» толықметражды көркем фильмі өндіріске жіберілді, фильмді тапсыру ағымдағы жылдың соңына жоспарланған.

*Төртінші.* Мемлекеттік деңгейде саяси қуғын-сүргін және ашаршылық құрбандарын еске алу күні 2020 жылдың 31 мамырынан бастап «Тағзым» акциясы өткізілуде. Елімізде бір уақытта бір минуттық үнсіздік ұйымдастырылады.

БАҚ-та кеңінен жариялаумен түрлі іс-шаралар өткізілуде, оның ішінде діни қызметкерлер мен конфессиялар өкілдері ұйымдастырған аза тұту, мемориалдарға гүл шоқтарын қою, телеарналарда ХХ ғасырдың 20-30 жылдарының тарихы, қуғын-сүргінге ұшыраған және депортацияланған халықтардың тағдыры туралы деректі фильмдер мен арнайы бағдарламалар көрсетілуде. Сонымен бірге осы тақырып тарихшылармен, саясаттанушылармен және басқа да мүдделі мамандармен жаңалықтар сюжеттерінде, сұхбаттарда кеңінен жариялануда. Аталған ауқымды іс-шара жыл сайын өткізілетін болады.

*Бесінші.* Саяси қуғын-сүргін құрбандарын, оның ішінде Қазақстанның бостандығы, тәуелсіздігі және аумақтық тұтастығы үшін күресте ерлік көрсеткендерді мәңгі есте қалдыру мақсатында қазіргі уақытта мүдделі мемлекеттік органдар елордада мемориалдық кешен салу мәселесін пысықтауда. Аталған мәселе жан-жақты зерделенгеннен кейін Қазақстан Республикасы Президентінің 2020 жылғы 24 қарашадағы № 456 Жарлығымен бекітілген Саяси қуғын-сүргін құрбандарын толық ақтау жөнінде мемлекеттік комиссияның жұмысы барысында қаралатын болады.

Аталған бағытта жұмыс жалғасуда және Үкіметтің бақылауында.

**Қазақстан Республикасының**

 **Премьер-Министрі А. Мамин**

*Орынд. Имақова Ж.Д. тел. 750037*